CELEX: 32021R1903
Language: hu
Date: 2021-10-29 00:00:00
Title: A Bizottság (EU) 2021/1903 végrehajtási rendelete (2021. október 29.) az Európai Unió Vasúti Ügynöksége részére fizetendő díjakról és a díjfizetésre vonatkozó feltételekről szóló (EU) 2018/764 bizottsági végrehajtási rendelet módosításáról (EGT-vonatkozású szöveg)

2021.11.3.   
               
               
                  HU
               
               
                  Az Európai Unió Hivatalos Lapja
               
               
                  L 387/126
               
            
         A BIZOTTSÁG (EU) 2021/1903 VÉGREHAJTÁSI RENDELETE
         (2021. október 29.)
         az Európai Unió Vasúti Ügynöksége részére fizetendő díjakról és a díjfizetésre vonatkozó feltételekről szóló (EU) 2018/764 bizottsági végrehajtási rendelet módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Európai Unió Vasúti Ügynökségéről és a 881/2004/EK rendelet hatályon kívül helyezéséről szóló, 2016. május 11-i (EU) 2016/796 európai parlamenti és tanácsi rendeletre (1) és különösen annak 80. cikke (1) bekezdésére,
         mivel:
         
                     (1)
                  
                  
                     Az (EU) 2018/764 bizottsági végrehajtási rendelet (2) meghatározza az Európai Unió Vasúti Ügynökségének (a továbbiakban: Ügynökség) az (EU) 2016/796 rendeletben említett egyes tevékenységekért és egyéb szolgáltatásokért fizetendő díjakat.
                  
               
                     (2)
                  
                  
                     Míg az Ügynökség tevékenységeiből eredő költségek nagyobb részét az uniós költségvetés fedezi, az (EU) 2016/796 rendelet 80. cikke (2) bekezdésének első albekezdése előírja, hogy az Ügynökségnek díjakat kell felszámítania a járművekre (járműtípusokra) vonatkozó engedélyek, az egységes biztonsági tanúsítványok és az Európai Vasúti Forgalomirányítási Rendszerrel (ERTMS) kapcsolatos jóváhagyások kiadásáért, valamint egyéb szolgáltatásokért. Az (EU) 2016/796 rendelet 80. cikkének (3) bekezdése értelmében a díjak összegét úgy kell megállapítani, hogy az biztosítsa, hogy a díjakból származó bevétel elegendő legyen az Ügynökség által elvégzett feladatok és nyújtott szolgáltatások teljes költségének fedezésére.
                  
               
                     (3)
                  
                  
                     Az (EU) 2018/764 végrehajtási rendelet 10. cikke értelmében a Bizottságnak minden pénzügyi évben egyszer értékelnie kell a díjak rendszerét. Az értékelés alapját az Ügynökség korábbi pénzügyi eredményeire vonatkozó értékelés, valamint a jövőbeli kiadásokra és bevételekre vonatkozó becslések képezik. A Bizottság az Ügynökség pénzügyi eredményeinek értékelése és előrejelzései alapján szükség esetén felülvizsgálja az alkalmazandó díjakat. A Bizottságnak legkésőbb 2022. június 16-ig felül kell vizsgálnia a rendeletet a rögzített összegű díjak fokozatos bevezetése céljából.
                  
               
                     (4)
                  
                  
                     2018-ban, az (EU) 2018/764 végrehajtási rendelet elfogadásakor nem álltak rendelkezésre megbízható pénzügyi adatok, mivel az Ügynökség még nem kezdte meg a kérelmek feldolgozását. 2019 óta az Ügynökségnek az (EU) 2016/796 rendelet 51. cikke (1) bekezdésének a) pontjában említett éves jelentései megállapítják, hogy az Ügynökség az (EU) 2016/796 rendelet 14., 20., 21. és 22. cikkében említett tanúsítási és engedélyezési feladatokért felelős uniós hatóságként betöltött szerepének gyakorlása során jelentős és visszatérő kötségvetési egyensúlyhiányt tapasztal. Ez az egyensúlyhiány abból adódik, hogy az (EU) 2016/796 rendelet 80. cikkének (2) bekezdésével összhangban a kérelmek feldolgozásával és a szolgáltatásnyújtással kapcsolatos költségek ellentételezéseként felszámított díjak mértéke nem kielégítő.
                  
               
                     (5)
                  
                  
                     Annak érdekében, hogy az Ügynökség fedezni tudja a kérelmek feldolgozásának költségeit, ezeket a költségeket részben az uniós költségvetésnek kellett állnia. Ezenkívül a költségvetés egyensúlyban tartása érdekében az Ügynökségnek jelentősen csökkentenie kellett a díjakból finanszírozott tevékenységektől eltérő tevékenységeket. Az Ügynökség éves egységes programozási dokumentumai szerint a 2021-re és 2022-re vonatkozó előrejelzések hasonló jövőbeli pénzügyi helyzetet vetítenek előre. Ezért felül kell vizsgálni az Ügynökség díjrendszerét.
                  
               
                     (6)
                  
                  
                     Szükségesnek tűnik az óradíj növelése, amely jelenleg alacsonyabb, mint az engedélyek, tanúsítványok és jóváhagyások kérelmezői számára történő határozathozatal során az Ügynökségnél felmerülő óránkénti költség. Az (EU) 2018/764 végrehajtási rendeletben meghatározott díjszabást ezért felül kell vizsgálni annak érdekében, hogy a díjak fedezzék az Ügynökségnél a kérelmek feldolgozásával és az egyablakos ügyintézési rendszernek – az Ügynökséghez európai járműengedélyek, egységes biztonsági tanúsítványok és ERTMS-projektek jóváhagyása céljából forduló valamennyi kérelmező számára – elérhetővé tételével kapcsolatban felmerülő éves költségeket.
                  
               
                     (7)
                  
                  
                     Az Ügynökség kizárólag a határozatainak meghozatalára és a szolgáltatások nyújtására fordított idő alapján számított óradíj figyelembevételével számol fel díjakat. Az adminisztratív terhek további csökkentése és a kérelmenkénti tervezett költségek kiszámíthatóságának növelése céljából – valamennyi érintett fél érdekében – rögzített összegű díjakból álló rendszert kell bevezetni. 2019 óta gyűjtött tapasztalatai alapján az Ügynökség egy jól működő módszert dolgozott ki az egyéni kérelmek feldolgozási átlagköltségeinek kiszámítására. Ezért az (EU) 2016/797 európai parlamenti és tanácsi irányelv (3) 25. cikkének (1) bekezdése értelmében a valamely korábban engedélyezett járműtípusnak megfelelőnek tekintett járműre vagy járműsorozatra vonatkozó kérelmek feldolgozása tekintetében rögzített összegű díjakat kell alkalmazni.
                  
               
                     (8)
                  
                  
                     Az ingyenes egyablakos ügyintézési rendszer jelentős karbantartási és fejlesztési költségekkel jár. Ezért az egyablakos ügyintézési rendszer használatáért is díjat kell fizetni, amennyiben az egyablakos ügyintézési rendszerben benyújtott kérelmek címzettje az Ügynökség. A díjakat a kérelmezőknek rögzített összegű díjak alapján kell megfizetniük, a kérelmek által az egyablakos ügyintézési rendszerre – a feltöltött és tárolt dokumentumok, az igénybe vett funkciók és a lebonyolított adatcserék tekintetében – gyakorolt hatás függvényében, valamint az adott határozat becsült összköltségének arányában. Ezenkívül amikor járműtípus-megfelelőségre vonatkozó kérelmet nyújtanak be az Ügynökséghez, az egyablakos ügyintézési rendszer használatáért fizetendő díjnak a járműengedélyek megadásáért fizetendő, rögzített díjszabás szerint megállapított teljes díj szerves részét kell képeznie.
                  
               
                     (9)
                  
                  
                     A díjaknak tükrözniük kell a mikro-, kis- és középvállalkozások sajátos helyzetét. Ezért egyedi díjcsökkentést kell alkalmazni.
                  
               
                     (10)
                  
                  
                     A díjak mértékének meghatározására szolgáló valamennyi kritérium és módszer azon az elven alapul, hogy a díjakból származó bevételnek fedeznie kell a nyújtott szolgáltatások teljes költségét, megakadályozva a hiányt vagy a többlet jelentős felhalmozódását az (EU) 2016/796 rendelet 80. cikke (3) bekezdésének első albekezdésével összhangban.
                  
               
                     (11)
                  
                  
                     Az (EU) 2018/764 végrehajtási rendelet alkalmazása során szerzett tapasztalatok megmutatták, hogy a díjak fizetésére vonatkozó feltételeket korszerűsíteni kell és ki kell igazítani annak érdekében, hogy mérséklődjön a fizetés elmulasztásának kockázata azon kérelmezők esetében, akiknek fizetőképessége veszélyben van, valamint azon harmadik országokban letelepedett kérelmezők esetében, akikkel szemben az Ügynökség nem rendelkezik megfelelő jogi végrehajtási biztosítékokkal. A késedelmes fizetéssel vagy a fizetés elmulasztásával kapcsolatos kockázat csökkentése érdekében helyénvaló, hogy az Ügynökség a fizetendő összegeket a kérelmezési folyamat korai szakaszában számlázza ki. Az Ügynökségnek biztosítania kell online fizetési lehetőségeket.
                  
               
                     (12)
                  
                  
                     Mivel a díjak nagyrészt tükrözik az Ügynökség személyzeti kiadásait és az (EU) 2016/796 rendelet 80. cikkének (2) bekezdésében említett tevékenységekhez kapcsolódó közvetlen kiadásokat, a vonatkozó összegeket az Ügynökségnek minden pénzügyi évben egyszer indexálnia kell, hogy megbízható adatok alapján figyelembe lehessen venni az inflációs rátát és a személyzet javadalmazásának éves aktualizálását.
                  
               
                     (13)
                  
                  
                     Az Ügynökségnek teljes mértékben a költséghatékonyság szellemében kell működnie, ezért folyamatosan törekednie kell az (EU) 2016/796 rendelet által ráruházott feladatok ellátásánál alkalmazott folyamatok tökéletesítésére és különösen a feladatok és a rendelkezésre álló erőforrások összehangolására. Ennek során létre kell hoznia egy valóban egységes európai vasúti térséget, és figyelembe kell vennie a fenntarthatóbb és intelligensebb mobilitásra, valamint az innovatív, biztonságos, stabil és teljes mértékben átjárható vasúti ágazatra irányuló uniós vasúti politikai célokat.
                  
               
                     (14)
                  
                  
                     Az (EU) 2018/764 végrehajtási rendeletet ezért ennek megfelelően módosítani kell.
                  
               
                     (15)
                  
                  
                     Az e rendeletben előírt intézkedések összhangban vannak az (EU) 2016/797 irányelv 51. cikkével létrehozott bizottság véleményével,
                  
               ELFOGADTA EZT A RENDELETET:
         
            1. cikk
            Az (EU) 2018/764 végrehajtási rendelet a következőképpen módosul:
            
                        1.
                     
                     
                        az 1. cikkben az (1) bekezdés helyébe a következő szöveg lép:
                        
                           „(1)   Ez a rendelet megállapítja az Európai Unió Vasúti Ügynöksége (a továbbiakban: Ügynökség) részére az (EU) 2016/796 rendelet 14., 20., 21. és 22. cikke alapján benyújtott kérelmek feldolgozása (ideértve a szóban forgó rendelet 12. cikke szerinti egyablakos ügyintézési rendszernek a kérelmezők általi igénybevételét a kérelmek Ügynökséghez történő benyújtásához), illetve az Ügynökség rendeltetése szerint általa nyújtott egyéb szolgáltatások fejében megfizetendő díjakat. Emellett közelebbről meghatározza az említett díjak kiszámítása céljából alkalmazandó módszert és a fizetési feltételeket.”;
                        
                     
                  
                        2.
                     
                     
                        a 2. cikk helyébe a következő szöveg lép:
                        
                           „2. cikk
                           Az Ügynökség által felszámított díjak típusai
                           
                              (1)   Az Ügynökség díjakat számít fel:
                              
                                          a)
                                       
                                       
                                          a kérelmeknek az egyablakos ügyintézési rendszeren keresztül az Ügynökséghez történő benyújtásáért, amennyiben ezt a tételt nem foglalja magában a kérelmek feldolgozására vonatkozó rögzített összegű díj;
                                       
                                    
                                          b)
                                       
                                       
                                          az Ügynökséghez benyújtott kérelmek feldolgozásáért, ideértve a 4. cikkben említett becslés készítését vagy azt az esetet, amikor a kérelmező visszavonja kérelmét;
                                       
                                    
                                          c)
                                       
                                       
                                          amikor az Ügynökség megújítja, korlátozza, módosítja vagy felülvizsgálja az (EU) 2016/798 irányelvvel vagy az (EU) 2016/797 irányelvvel összhangban hozott határozatot.
                                       
                                    Az Ügynökség díjat számíthat fel a forgalombahozatali engedély visszavonásakor az (EU) 2016/797 irányelv 26. cikke szerinti használatban lévő járműre vagy járműtípusra vonatkozó alapvető követelményeknek való, később megállapított meg nem felelés miatt, vagy azért, mert az egységes biztonsági tanúsítvány jogosultja már nem teljesíti az (EU) 2016/798 irányelv 17. cikkének (5) és (6) bekezdése szerinti tanúsítási feltételeket.
                           
                           
                              (2)   Az (1) bekezdés első albekezdésének a) és b) pontjában említett kérelmek a következőkre terjednek ki:
                              
                                          a)
                                       
                                       
                                          az (EU) 2016/796 rendelet 20. és 21. cikke szerinti, az e bekezdés b) pontjában meghatározottaktól eltérő járművek és járműtípusok forgalomba hozatalára vonatkozó engedélyek;
                                       
                                    
                                          b)
                                       
                                       
                                          az (EU) 2016/797 irányelv 25. cikkének (1) bekezdése alapján engedélyezett járműtípusnak megfelelő jármű vagy járműsorozat forgalomba hozatalára vonatkozó engedélyek;
                                       
                                    
                                          c)
                                       
                                       
                                          az (EU) 2016/796 rendelet 14. cikke szerinti, egységes biztonsági tanúsítvány iránti kérelmek;
                                       
                                    
                                          d)
                                       
                                       
                                          az (EU) 2016/796 rendelet 22. cikke szerinti, az ERTMS-hez kapcsolódó pálya menti berendezések műszaki megoldásai vonatkozó ÁME-val való megfelelésének jóváhagyása iránti kérelmek;
                                       
                                    
                                          e)
                                       
                                       
                                          az (EU) 2018/545 bizottsági végrehajtási rendelet 22. cikke és a 2018/763 bizottsági végrehajtási rendelet 2. cikkének (3) bekezdése és 4. cikkének (5) bekezdése szerinti, előzetes kötelezettségvállalás iránti kérelmek;
                                       
                                    
                                          f)
                                       
                                       
                                          az e rendelet 7. cikke szerinti, az (EU) 2016/796 rendelet 58. cikkében említett fellebbezések.
                                       
                                    
                           
                              (3)   Az Ügynökség díjat számít fel a kérelmező vagy bármely más személy vagy szervezet kérésére az (1) bekezdésben említetteken kívül nyújtott szolgáltatásokért is.
                           
                           
                              (4)   Az Ügynökség a honlapján közzéteszi a szolgáltatások jegyzékét.”;
                           
                        
                     
                  
                        3.
                     
                     
                        a 3. cikk helyébe a következő szöveg lép:
                        
                           „3. cikk
                           Az Ügynökség által felszámított díjak és rögzített összegű díjak kiszámítása
                           
                              (1)   A 2. cikk (2) bekezdésének a), c), d) és e) pontjában említett kérelmeknek az Ügynökséghez történő benyújtásakor az egyablakos ügyintézési rendszer használatáért fizetendő díj összege a melléklet 2. pontjának A. táblázatában meghatározott rögzített összeg. Ez a rögzített összegű díj a kérelem benyújtásának időpontjában fizetendő.
                           
                           
                              (2)   A 2. cikk (2) bekezdésének a), c), d) és e) pontjában említett kérelmek feldolgozásáért – többek között a 2. cikk (1) bekezdése első albekezdésének c) pontjában és második albekezdésében említett tevékenységekért – fizetendő díjak összege a következő tételekből tevődik össze:
                              
                                          a)
                                       
                                       
                                          az Ügynökség személyzete és a külső szakértők által a kérelem feldolgozására fordított órák száma, szorozva az Ügynökség által a melléklet 1. pontjában meghatározott óradíjjal;
                                       
                                    
                                          b)
                                       
                                       
                                          az Ügynökség által felszámított díjak összege megnövelendő a nemzeti biztonsági hatóságok által benyújtott, a kérelem nemzeti részének feldolgozási költségeiből adódó releváns összeggel.
                                       
                                    
                           
                              (3)   A 2. cikk (2) bekezdésének b) pontjában említett megfelelő kérelmek benyújtásáért és feldolgozásáért, valamint az engedélyek kiadásáért fizetendő díj összege a melléklet 3. pontjának B. táblázatában meghatározott rögzített összeg, amely tartalmazza az (1) bekezdésben említett egyablakos ügyintézési rendszer használatának díját. Ez a rögzített összegű díj a kérelem benyújtásának időpontjában fizetendő.
                           
                           
                              (4)   A 2. cikk (3) bekezdésében említett szolgáltatások díjának összege az Ügynökség személyzete és a külső szakértők által ledolgozott órák számának és az Ügynökségnek a melléklet 1. pontjában meghatározott óradíjának szorzata.
                           
                           
                              (5)   Mikro-, kis- és középvállalkozások esetében a kérelmező kérésére az Ügynökség által a kérelemért felszámított összeget 20 %-kal csökkenteni kell. Ezt a kérést rögzített összegű díj alkalmazása esetén kérelmezéskor, minden más esetben legkésőbb azt megelőzően kell előterjeszteni, hogy az Ügynökség számlát állít ki.
                              E rendelet alkalmazásában a mikro-, kis- vagy középvállalkozás olyan önálló vasúti társaság, pályahálózat-működtető vagy gyártó, amelynek székhelye az Európai Gazdasági Térség valamely tagállamában van, és amely megfelel a 2003/361/EK bizottsági ajánlásban (4) meghatározott feltételeknek.
                              A kérelmezőnek az egyablakos ügyintézési rendszeren keresztül bizonyítania kell, hogy mikro-, kis- vagy középvállalkozásnak minősül. Az Ügynökség értékeli a benyújtott bizonyítékot, és kétes esetben vagy indokoltság hiányában elutasítja a mikro-, kis- vagy középvállalkozási jogállás iránti kérelmet.”;
                           
                        
                     
                  
                        4.
                     
                     
                        az 5. cikk a következőképpen módosul:
                        
                                    a)
                                 
                                 
                                    az (1) bekezdés helyébe a következő szöveg lép:
                                    
                                       „(1)   Az Ügynökség a fizetendő díjakról számlát állít ki a következő időponttól számított 30 naptári napon belül:
                                       
                                                   a)
                                                
                                                
                                                   határozatának dátuma, kivéve, ha a rögzített díjszabási rendszer hatálya vagy a 6. cikk (3) bekezdésének hatálya alá tartozó határozatokról van szó;
                                                
                                             
                                                   b)
                                                
                                                
                                                   a fellebbezési tanács határozatának dátuma;
                                                
                                             
                                                   c)
                                                
                                                
                                                   a nyújtott szolgáltatás befejezése;
                                                
                                             
                                                   d)
                                                
                                                
                                                   a kérelem visszavonása;
                                                
                                             
                                                   e)
                                                
                                                
                                                   bármely olyan esemény, amely a kérelem feldolgozásának lezárását vonja maga után.
                                                   A kérelemnek az Ügynökség általi feldolgozását megelőzően a 3. cikk (1) és (3) bekezdésében említett kérelem benyújtásakor esedékessé váló rögzített összegű díj tekintetében az Ügynökség megállapodhat az egyes kérelmezőkkel egy másik esedékességi időpontról, valamint külön számlázási megállapodást is köthet. ”;
                                                
                                             
                                 
                              
                                    b)
                                 
                                 
                                    a (2) bekezdés helyébe a következő szöveg lép:
                                    
                                       „(2)   A számlán adott esetben a következő elemeket kell feltüntetni:
                                       
                                                   a)
                                                
                                                
                                                   a díjak megkülönböztetése;
                                                
                                             
                                                   b)
                                                
                                                
                                                   a rögzített összegű díjak;
                                                
                                             
                                                   c)
                                                
                                                
                                                   rögzített összegű díj hiányában az Ügynökség felelősségére ledolgozott órák száma és az alkalmazott óradíj;
                                                
                                             
                                                   d)
                                                
                                                
                                                   adott esetben a felelős nemzeti biztonsági hatóság által kiszámlázott költségek. Ezeket a feladatok és a ráfordított idő vonatkozásában vagy a nemzeti biztonsági hatóság által a kérelem nemzeti részének feldolgozására alkalmazott rögzített összegű díjtételek formájában kell meghatározni.”;
                                                
                                             
                                 
                              
                                    c)
                                 
                                 
                                    a cikk a következő (4a) bekezdéssel egészül ki:
                                    
                                       „(4a)   Amennyiben a 6. cikk (3) bekezdése vonatkozik a kérelmezőkre, az Ügynökség jogosult arra, hogy a kérelem már feldolgozott részeinek részleges kifizetését előíró fizetési felszólításokat adjon ki. Amennyiben a kért kifizetés az Ügynökség által meghatározott határidőn belül, de legalább 10 naptári napon belül nem történik meg, az Ügynökség felfüggesztheti a kérelem feldolgozását, és erről tájékoztatja a kérelmezőt. Amennyiben a felfüggesztésről szóló értesítést követő 20 naptári napon belül sor kerül a kért kifizetésre, az Ügynökség folytatja a kérelem feldolgozását. Amennyiben a felfüggesztésről szóló értesítést követő 20 naptári napon belül nem kerül sor kifizetésre, az Ügynökségnek jogában áll elutasítani a kérelmet.”
                                    
                                 
                              
                                    d)
                                 
                                 
                                    a (9) bekezdés helyébe a következő szöveg lép:
                                    
                                       „(9)   Amennyiben a kérelmező mikro-, kis- vagy középvállalkozás, az Ügynökség köteles figyelembe venni a fizetési határidő észszerű mértékű meghosszabbítására, illetve a részletfizetésre irányuló kérést.”;
                                    
                                 
                              
                  
                        5.
                     
                     
                        a 6. cikk a következőképpen módosul:
                        
                                    a)
                                 
                                 
                                    az (1) bekezdés helyébe a következő szöveg lép:
                                    
                                       „(1)   Az esedékes összegek kifizetésének elmaradása esetén az Ügynökség minden késedelmes naptári napra kamatot számíthat fel, és alkalmazhatja az (EU, Euratom) 2018/1046 európai parlamenti és tanácsi rendelet első része IV. címe 6. fejezetének 5. szakaszában (és különösen annak 101. cikkében) az európai ügynökségekre vonatkozó, valamint az Ügynökségnek az (EU) 2016/796 rendelet 66. cikkével összhangban elfogadott pénzügyi szabályaiban előírt beszedési szabályokat.”;
                                    
                                 
                              
                                    b)
                                 
                                 
                                    a (3) bekezdés helyébe a következő szöveg lép:
                                    
                                       „(3)   Amennyiben az Ügynökségnek bizonyítéka van arról, hogy a kérelmező fizetőképessége veszélyben van, vagy ha a kérelmező székhelye nem az Európai Gazdasági Térség valamely tagállamában van, előírhatja a kérelmező számára, hogy a kérelem kézhezvételétől számított 15 napon belül nyújtson bankgaranciát vagy biztosítéki letétet. Amennyiben a kérelmező ezt nem teszi meg, az Ügynökség elutasíthatja kérelmét.”;
                                    
                                 
                              
                                    c)
                                 
                                 
                                    a (4) bekezdés helyébe a következő szöveg lép:
                                    
                                       „(4)   Az (1) bekezdés sérelme nélkül, az Ügynökség elutasíthatja az új kérelmet vagy felfüggesztheti a folyamatban lévő kérelem feldolgozását, ha a kérelmező vagy jogutódja nem teljesítette az Ügynökség által korábban végzett engedélyezési, tanúsítási vagy jóváhagyási feladatokból vagy szolgáltatásokból eredő fizetési kötelezettségeit, kivéve, ha a kérelmező minden esedékes összeget megfizet. Amennyiben egy folyamatban lévő kérelmet fel kell függeszteni, az 5. cikk (4a) bekezdésében említett eljárás megfelelően alkalmazandó.”;
                                    
                                 
                              
                  
                        6.
                     
                     
                        a 8. cikk a következőképpen módosul:
                        
                                    a)
                                 
                                 
                                    az (1) bekezdés helyébe a következő szöveg lép:
                                    
                                       „(1)   Az Ügynökség a honlapján közzéteszi a 3. cikkben említett óradíjat és rögzített díjszabást.”;
                                    
                                 
                              
                                    b)
                                 
                                 
                                    a (2) bekezdés helyébe a következő szöveg lép:
                                    
                                       „(2)   A nemzeti biztonsági hatóság a honlapján közzéteszi az Ügynökségnek kiszámlázott, a 3. cikk (2) bekezdésének b) pontja szerinti költségek megállapításához alkalmazott díjszabást. Amennyiben a nemzeti biztonsági hatóság átalánydíjat alkalmaz, megjelöli, hogy az átalánydíj mely engedélyezési és tanúsítási ügyekben alkalmazandó. A nemzeti biztonsági hatóság az Ügynökség rendelkezésére bocsátja a honlapjára mutató linket, amely információkat tartalmaz díjairól.”;
                                    
                                 
                              
                  
                        7.
                     
                     
                        a 10. cikk a következőképpen módosul:
                        
                                    a)
                                 
                                 
                                    a cikk a következő (1a) bekezdéssel egészül ki:
                                    
                                       „(1a)   A mellékletben említett összegeket az Ügynökség először 2023-ban, majd azt követően minden pénzügyi évben január 1-jei hatállyal indexálja, a következők alapján:
                                       
                                                   a)
                                                
                                                
                                                   az Európai Unió tisztviselői és egyéb alkalmazottai díjazásának és nyugdíjának, valamint az ezekre alkalmazott korrekciós együtthatóknak az Európai Unió Hivatalos Lapjában közzétett éves aktualizálása, az Ügynökség igazgatótanácsa által elfogadandó számítási módszerrel összhangban, valamint az Ügynökség egységes programozási dokumentumában és konszolidált éves tevékenységi jelentéseiben használt vonatkozó éves pénzügyi adatok felhasználásával; és/vagy
                                                
                                             
                                                   b)
                                                
                                                
                                                   az uniós inflációs ráta a melléklet 4. pontjában meghatározott módszer szerint.”;
                                                
                                             
                                 
                              
                                    b)
                                 
                                 
                                    a (3) bekezdés helyébe a következő szöveg lép:
                                    
                                       „(3)   Figyelembe véve az Ügynökség által az éves jelentésekben szolgáltatott információkat, ezt a rendeletet legkésőbb 2024. június 16-ig felül kell vizsgálni további rögzített összegű díjak fokozatos bevezetése céljából.”
                                    
                                 
                              
                  
         
            2. cikk
            Az (EU) 2018/764 végrehajtási rendelet szövege melléklet formájában e rendelet mellékletének szövegével egészül ki.
         
         
            3. cikk
            Az e rendelet hatálybalépése előtt benyújtott kérelmekre az 1. cikk (3) bekezdése nem alkalmazandó.
         
         
            4. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. október 29-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 138., 2016.5.26., 1. o.
         
         
            (2)  A Bizottság (EU) 2018/764 végrehajtási rendelete (2018. május 2.) az Európai Unió Vasúti Ügynöksége részére fizetendő díjakról és a díjfizetésre vonatkozó feltételekről (HL L 129., 2018.5.25., 68. o.).
         
            (3)  Az Európai Parlament és a Tanács (EU) 2016/797 irányelve (2016. május 11.) a vasúti rendszer Európai Unión belüli kölcsönös átjárhatóságáról (HL L 138., 2016.5.26., 44. o.).
         
            (4)  A Bizottság ajánlása (2003. május 6.) a mikro-, kis- és középvállalkozások meghatározásáról (HL L 124., 2003.5.20., 36. o.).
      
      
         
            MELLÉKLET
            
                        1.
                     
                     
                        Az Ügynökség 239 EUR-s óradíjat alkalmaz.
                     
                  
                        2.
                     
                     
                        Az egyablakos ügyintézési rendszer használatáért az Ügynökségnek fizetendő rögzített összegű díjak a következők:
                        
                           A. táblázat
                        
                        
                                     
                                 
                                 
                                    
                                       Költségcsoport (egyablakos ügyintézés)
                                    
                                 
                                 
                                    
                                       Összeg
                                       (EUR)
                                    
                                 
                              
                                    
                                       Kérelem benyújtása az Ügynökséghez a következőkre vonatkozóan:
                                    
                                 
                              
                                    1.
                                 
                                 
                                    Egységes biztonsági tanúsítvány
                                 
                                 
                                    400 
                                 
                              
                                    2.
                                 
                                 
                                    Járműtípus-engedély
                                 
                                 
                                    400 
                                 
                              
                                    3.
                                 
                                 
                                    Típusmegfelelőségi engedélytől eltérő járműengedély
                                 
                                 
                                    400 
                                 
                              
                                    4.
                                 
                                 
                                    ERTMS-hez kapcsolódó pálya menti berendezés jóváhagyása
                                 
                                 
                                    400 
                                 
                              
                                    5.
                                 
                                 
                                    Előzetes kötelezettségvállalási folyamat
                                 
                                 
                                    400 
                                 
                              
                  
                        3.
                     
                     
                        Az engedélyezett járműtípusnak megfelelő jármű vagy járműsorozat forgalomba hozatalára vonatkozó kérelmek benyújtásának és feldolgozásának rögzített összegű díja a következő:
                        
                           B. táblázat
                        
                        
                                     
                                 
                                 
                                    
                                       Költségcsoport
                                    
                                 
                                 
                                    
                                       Összeg
                                       (EUR)
                                    
                                 
                              
                                    
                                       A típusnak megfelelő járművek engedélyezésére vonatkozó határozat iránti kérelem benyújtása és az Ügynökség általi feldolgozása:
                                    
                                 
                              
                                    1.
                                 
                                 
                                    A 321/2013/EU bizottsági rendelet  (1) mellékletének 2. pontjában említett teherkocsik és minden egyéb jármű
                                 
                                 
                                    775 
                                 
                              
                                    2.
                                 
                                 
                                    
                                                a)
                                             
                                             
                                                belső égésű vagy villamos vontatójárművek;
                                             
                                          
                                                b)
                                             
                                             
                                                személyszállító kocsik;
                                             
                                          
                                                c)
                                             
                                             
                                                a vasúti infrastruktúra építését és karbantartását szolgáló mobil berendezések
                                             
                                          
                                 
                                    970 
                                 
                              
                                    3.
                                 
                                 
                                    önjáró belső égésű vagy villamos vonatok;
                                 
                                 
                                    1 115 
                                 
                              
                  
                        4.
                     
                     
                        A 10. cikk (1a) bekezdésében említett éves inflációs ráta a következőképpen kerül meghatározásra:
                        
                                    Alkalmazandó éves inflációs ráta:
                                 
                                 
                                    „Eurostat HICP (minden tétel) – az Európai Unió valamennyi országa” (2015 = 100) százalékos változás/12 havi átlag
                                 
                              
                                    A figyelembe veendő ráta értéke:
                                 
                                 
                                    a ráta értéke 3 hónappal a kiigazítás végrehajtása előtt
                                 
                              
                  
               (1)  A Bizottság 321/2013/EU rendelete (2013. március 13.) az Európai Unió vasúti rendszere „járművek – teherkocsik” alrendszerére vonatkozó átjárhatósági műszaki előírásról és a 2006/861/EK bizottsági határozat hatályon kívül helyezéséről (HL L 104., 2013.4.12., 1. o.).